
DEĊIŻJONI TAL-KUNSILL

dwar is-sistema tar-riżorsi proprji tal-Komunitajiet Ewropej

(//KE, Euratom)

(ippreżentata mill-Kummissjoni)

Dokument ta’ ħidma tal-Kummissjoni

dwar il-kalkolu, il-finanzjament, il-ħlas u d-dħul fil-baġit tal-korrezzjoni ta’ żbilanċi baġitarji favur ir-Renju Unit (‘il-korrezzjoni tar-Renju Unit') skond l-Artikoli 4 u 5 tad-Deċiżjoni tal-Kunsill 2006/xxxx/KE, Euratom dwar is-sistema ta’ riżorsi proprji tal-Komunitajiet Ewropej.

MEMORANDUM TA’ SPJEGAZZJONI
1. Introduzzjoni

Fil-15 u s-16 ta’ Diċembru 2005, il-Kunsill Ewropew laħaq ftehim politiku dwar il-qafas finanzjarju 2007-2013
. Dan sejjaħ ukoll lill-Kummissjoni biex tħejji Deċiżjoni ġdida dwar ir-Riżorsi Proprji u li timmodifika d-dokument ta’ ħidma li jakkumpanjaha dwar il-korrezzjoni tar-Renju Unit sabiex jiġu implimentati l-konklużjonijiet tagħha dwar il-finanzjament ta' l-Unjoni Ewropea. Il-paragrafu 78 tal-ftehim dwar il-qafas finanzjarju anness mal-konklużjonijiet tal-Kunsill Ewropew jgħid:

‘Id-Deċiżjoni dwar ir-Riżorsi Proprji u d-dokument Metodi ta' Ħidma li jakkumpanjaha għandhom ikunu modifikati sabiex il-proċess ta' ratifika għad-Deċiżjoni dwar ir-Riżorsi Proprji jkun jista' jiġi mitmum mill-Istati Membri sabiex ikun permess id-dħul fis-seħħ minn sa mhux aktar mill-bidu ta' l-2009 u sabiex jiġu introdotti l-bidliet ta’ hawn taħt. Dawn il-bidliet għandhom isiru effettivi mill-1 ta' Jannar 2007, u ser jiġu applikati b’mod retroattiv jekk ikun meħtieġ…’
Barra minn hekk, il-Kunsill Ewropew ikkonkluda li:

· il-limiti ta’ riżorsi proprji u ta’ approprjazzjonijiet għall-impenji għandhom jibqgħu fil-livelli preżenti tagħhom (§76), u

· l-arranġamenti dwar ir-riżorsi proprji għandhom ikunu ggwidati mill-għan ġenerali ta’ l-ekwità. Għaldaqstant, dawn l-arranġamenti għandhom jiżguraw, bi qbil mal-konklużjonijiet rilevanti tal-Kunsill Ewropew ta’ Fontainebleau fl-1984, li l-ebda Stat Membru ma jkollu jġorr piż baġitarju li jkun eċċessiv meta mqabbel mal-prosperità relattiva tiegħu. Huwa għalhekk xieraq li jiddaħħlu dispożizzjonijiet li jkopru Stati Membri speċifiċi (§77).

Il-proposta preżenti għal Deċiżjoni tal-Kunsill dwar is-sistema ta’ riżorsi proprji tal-Komunitajiet Ewropej u d-dokument ta’ ħidma li jakkumpanjaha dwar il-korrezzjoni tar-Renju Unit jemedaw id-dispożizzjonijiet eżistenti dwar ir-riżorsi proprji. Dawn l-emendi jirrigwardjaw:

· Dispożizzjonijiet li jimplimentaw il-konklużjonijiet tal-Kunsill Ewropew tal-15 u s-16 ta’ Diċembru 2005 fil-qasam tar-riżorsi proprji (ara t-taqsimiet 2 u 3 hawn taħt).

· Xi aġġustamenti fid-dispożizzjonijiet eżistenti sabiex dawn ikunu jikkunsidraw l-iżviluppi li seħħew minn meta d-Deċiżjoni eżistenti dwar ir-Riżorsi Proprji ġiet adottata mill-Kunsill f’Settembru 2000, u sabiex itejbu l-konsistenza legali u lingwistika tad-dispożizzjonijiet (ara t-taqsimiet 3 u 4 hawn taħt).

Kull referenza għall-Artikoli hawn taħt tirreferi għall-proposta preżenti għal Deċiżjoni tal-Kunsill dwar is-sistema ta’ riżorsi proprji tal-Komunitajiet Ewropej.

2. L-implimentazzjoni tal-konklużjonijiet tal-Kunsill Ewropew - proposta għal deċiżjoni ġdida dwar ir-riżorsi proprji

2.1. Rata tal-ġbir tal-VAT fissa - l-ewwel subparagrafu ta’ l-Artikolu 2(4)

Il-Kunsill Ewropew ikkonkluda li r-rata tal-ġbir tal-VAT għandha tkun iffissata għal 0.30 % tal-bażijiet tal-VAT limitati.

Taħt id-Deċiżjoni dwar ir-Riżorsi Proprji 2000/597/KE, Euratom preżenti
, ir-rata tal-ġbir tal-VAT uniformi attwalment imposta fuq il-bażijiet tal-VAT limitati ta’ l-Istati Membri hija stabbilita billi mir-‘rata tal-ġbir massima’ (fil-mument 0.50 %) titnaqqas ‘rata ffriżata’, fejn din ta’ l-aħħar tiġi kkalkulata skond formula kumplessa relatata mad-daqs tal-korrezzjoni tar-Renju Unit.

Taħt is-sistema l-ġdida r-rata tal-ġbir ser tkun iffissata b’mod permanenti għal 0.30 %, li tikkorrispondi għad-differenza bejn ir-rata tal-ġbir massima preżenti ta’ 0.50 % u l-valur medju tal-passat tar-rata ffriżata ta’ 0.20 %.

Il-bidla mis-sistema kkumplikata u opaka preżenti tal-kalkolu tar-rata tal-ġbir tal-VAT għal rata tal-ġbir fissa hija simplifikazzjoni mixtieqa li ilha ġejja. Ir-relazzjoni bejn ir-rata tal-VAT u l-korrezzjoni tar-Renju Unit permezz tar-‘rata ffriżata’ hija relikwa storika mis-sistema tar-riżorsi proprji ta' qabel l-1988 meta l-korrezzjoni tar-Renju Unit kienet iffinanzjata proporzjonalment mal-bażijiet tal-VAT mhux limitati ta’ l-Istati Membri, filwaqt li mill-1988 ’il quddiem din bdiet tkun iffinanzjata proporzjonalment mal-bażijiet tal-PGN/DGN
 ta’ l-Istati Membri. L-iffissar ta’ rata tal-ġbir tal-VAT (ir-rata uniformi) għal-livell preżenti ‘huwa għalhekk pass loġiku, għaliex ir-rata ffriżata’ m'għadx għandha skop siewi.

Rati tal-ġbir tal-VAT imnaqqsa temporanjament għal Stati Membri speċifiċi - it-tieni subparagrafu ta’ l-Artikolu 2(4)

Il-Kunsill Ewropew ikkonkluda li għall-perjodu 2007-2013, erba’ pajjiżi għandhom jibbenefikaw minn rati tal-ġbir tal-VAT imnaqqsa sabiex il-piż baġitarju rispettiv tagħhom jitnaqqas. Matul dan il-perjodu ir-rata tal-ġbir tal-VAT għall-Awstrija għandha tkun iffissata għal 0.225 %, għall-Ġermanja 0.15 % u għall-Olanda u l-Iżvezja 0.10 %.

2.2. Tnaqqis temporanju fil-kontribuzzjonijiet skond id-DGN għal Stati Membri speċifiċi - l-Artikolu 2(5)

Il-Kunsill Ewropew ikkonkluda li għall-perjodu 2007-2013, l-Olanda għandha tibbenefika minn tnaqqis gross annwali fil-kontribuzzjoni tagħha skond id-DGN ta’ € 605 miljun, u li l-Iżvezja għandha tibbenefika minn tnaqqis gross annwali fil-kontribuzzjoni tagħha skond id-DGN ta’ € 150 miljun, espressi fi prezzijiet ta’ l-2004.

Dan it-tnaqqis gross ser ikun iffinanzjat mill-Istati Membri kollha, jiġifieri inklużi l-Olanda u l-Iżvezja. Dan it-tnaqqis mhuwiex maħsub biex ikabbar il-korrezzjoni tar-Renju Unit, u lanqas biex inaqqas is-sehem ta’ l-Olanda u l-Iżvezja fil-finanzjament tal-korrezzjoni tar-Renju Unit. Għaldaqsant, it-tnaqqis gross ser jingħata wara l-kalkolu u l-finanzjament tal-korrezzjoni tar-Renju Unit.

Din il-miżura hija maħsuba biex tnaqqas il-piż baġitarju ta’ dawn il-pajjiżi.

2.3. Aġġustament tal-korrezzjoni tar-Renju Unit għat-tkabbir - l-Artikoli 4(1)(f), (g) u 4(2)

Il-Kunsill Ewropew ikkonkluda li l-korrezzjoni ta’ l-iżbilanċi baġitarji favur ir-Renju Unit għandha tibqa’ sħiħa ħlief għan-nefqa fl-Istati Membri li saru membri ta’ l-UE wara t-30 ta’ April 2004. 

Għalhekk, għall-iskopijiet tal-kalkolu tal-korrezzjoni tar-Renju Unit, in-nefqa f’dawn l-Istati Membri l-ġodda, bl-eċċezzjoni tan-nefqa tas-suq tal-PAK (pagamenti agrikoli diretti u ta' nfiq relatat mas-suq kif ukoll dik il-parti tan-nefqa fuq l-iżvilupp rurali li toriġina mit-taqsima tal-garanzija ta' l-EAGGF), għandha tkun eskluża min-nefqa allokata totali.

It-tnaqqis fin-nefqa allokata totali għandu jiddaħħal gradwalment, jibda mill-korrezzjoni ta’ l-2008 li ser tkun ibbaġitjata għall-ewwel darba fl-2009 u jilħaq veloċità moderata bil-korrezzjoni ta’ l-2010 li ser tkun ibbaġitjata għall-ewwel darba fl-2011, skond l-iskeda ta’ hawn taħt:

	Korrezzjoni tar-Renju Unit li ser tkun ibbaġitjata għall-ewwel darba fis-sena:
	Perċentwal tan-nefqa relatata mat-tkabbir (kif definita hawn fuq) li għandha tkun eskluża mill-kalkolu tal-korrezzjoni tar-Renju Unit:

	2009
	20

	2010
	70

	2011
	100


Il-Kunsill Ewropew ikkonkluda wkoll li matul il-perjodu 2007-2013, l-aġġustament totali ta’ l-ammont tal-korrezzjoni tar-Renju Unit li jirriżulta minn dan it-tnaqqis ta’ nfiq allokat m’għandux jaqbeż € 10.5 biljuni, fi prezzijiet ta’ l-2004. Għalhekk, id-deċiżjoni tal-Kunsill proposta tistipula li s-servizzi tal-Kummissjoni kull sena għandhom jivverifikaw jekk l-aġġustament akkumulat tal-korrezzjoni tar-Renju Unit taqbiżx dan l-ammont. Jekk ikun il-każ, il-kontribuzzjoni tar-Renju Unit għall-baġit titnaqqas kif xieraq. Għall-iskopijiet ta’ kalkolu, għandu jintuża l-aħħar deflatur tal-PGD espress f’euro disponibbli għall-UE kif provdut mill-Kummissjoni.

Barra minn hekk, l-ammont ta’ € 10.5 biljuni għandu jiżdied fil-każ ta’ tkabbir ieħor qabel l-2013, ħlief għall-adeżjoni tar-Rumanija u l-Bulgarija.

Hekk kif jiddaħħal, u sakemm il-limitu ta’ € 10.5 biljuni għall-perjodu 2007-2013 jibqa' rispettat, dan l-aġġustament fil-mekkaniżmu ta’ korrezzjoni tar-Renju Unit ser jiżgura li r-Renju Unit jieħu sehem sħiħ fil-finanzjament tat-tkabbir, bl-eċċezzjoni tan-nefqa agrikola msemmija hawn fuq.

Kif iddikjarat fl-Anness III tal-ftehim dwar il-qafas finanzjarju anness mal-konklużjonijiet tal-Kunsill Ewropew, l-aġġustament relatat mat-tkabbir kif jinsab f’din id-Deċiżjoni dwar ir-Riżorsi Proprji, jiġifieri t-tnaqqis tan-nefqa allokata totali b’ammont li jikkorrispondi għan-nefqa fis-sena ta’ qabel l-adeżjoni fil-pajjiżi li jkunu ser jissieħbu, għandu jieqaf mal-korrezzjoni ta’ l-2013 li tkun ibbaġitjata għall-ewwel darba fis-sena 2014.

2.4. Reviżjoni tas-sistema tar-riżorsi proprji - l-Artikolu 9

Il-Kunsill Ewropew ikkonkluda (§80) li l-Kummissjoni għandha tagħmel reviżjoni sħiħa u wiesgħa li tkopri l-aspetti kollha tal-fondi u l-infiq ta' l-UE u tirrappurtaha fl-2008/2009.

Il-proposta għal Deċiżjoni tal-Kunsill għalhekk tistipula li fil-kuntest ta’ din ir-reviżjoni sħiħa, il-Kummissjoni għandha tirrevedi b’mod ġenerali s-sistema tar-riżorsi proprji, jekk ikun hemm bżonn flimkien ma’ proposti xierqa.

2.5. Dħul fis-seħħ u effett - l-Artikolu 10

Il-Kunsill Ewropew ikkonkluda li d-Deċiżjoni dwar ir-Riżorsi Proprji għandha tkun adottata sabiex il-proċess ta’ ratifika għad-deċiżjoni l-ġdida jkun jista’ jitlesta mill-Istati Membri kollha biex b’hekk tkun tista’ tidħol fis-seħħ mhux aktar tard mill-bidu ta’ l-2009, b’effett retroattiv sa mill-1 ta’ Jannar 2007. 

Id-dispożizzjonijiet tad-Deċiżjonijiet dwar ir-Riżorsi Proprji preċedenti jkomplu japplikaw għall-kalkolu tar-riżorsi proprji u għall-korrezzjoni tar-Renju Unit għas-snin ta' qabel l-2007.

3. L-implimentazzjoni tal-konklużjonijiet tal-Kunsill Ewropew - Proposta għal dokument ta’ ħidma dwar il-korrezzjoni tar-Renju Unit

Id-dokument ta’ ħidma dwar il-korrezzjoni tar-Renju Unit ġie modifikat sabiex ikun aġġornat bil-bidliet proposti fid-Deċiżjoni dwar ir-Riżorsi Proprji. Dawn jirrigwardjaw:

· Id-data meta d-dokument ta' ħidma jsir effettiv.

· L-eliminazzjoni ta' l-aġġustament relatat ma' l-għajnuna ta' qabel l-adeżjoni.

· L-aġġustament il-ġdid relatat man-nefqa fl-Istati Membri l-ġodda.

· Il-limitu fuq it-tnaqqis totali tal-korrezzjoni tar-Renju Unit li għandu x’jaqsam ma’ l-aġġustament il-ġdid imsemmi hawn fuq.

· L-aġġustament tal-limitu msemmi hawn fuq għal tkabbir/iet ieħor/oħrajn.

· L-eliminazzjoni tal-kalkolu tar-‘rata ffriżata’ u tar-referenzi kollha għall-impatt tal-korrezzjoni tar-Renju Unit fuq ir-rata tal-ġbir tal-VAT.

Iddaħħlu wkoll xi modifiki oħrajn biex itejbu l-koerenza tat-test u biex dan ikun jinftihem aħjar. Dawn il-bidliet huma purament fil-preżentazzjoni u m'għandhom l-ebda impatt fuq il-metodu tal-kalkolu. Dawn jirrigwardjaw:

· L-eliminazzjoni tal-kalkolu doppju żejjed tal-finanzjament tal-korrezjoni. Id-dokument ta’ ħidma preżenti jirriproduċi r-regoli ta’ finanzjament tad-Deċiżjoni dwar ir-Riżorsi Proprji fit-taqsima 2 punt a) u b), iżda mbagħad iżid fil-punt ċ) ‘Biex jiġi żgurat dan ir-riżultat, għandu jsir aġġustament korrispondenti tal-bażijiet tal-PGN’. Din id-dispożizzjoni m’għandha l-ebda skop prattiku u għalhekk qiegħed jiġi propost li t-test ikun issimplifikat u jżomm biss il-metodu ta' kalkolu stipulat fid-Deċiżjoni dwar ir-Riżorsi Proprji, li huwa wkoll il-metodu ppreżentat fit-tabelli ta’ finanzjament tal-baġit annwali.

· Ittejbet il-preżentazzjoni matematika tal-passi differenti fil-kalkolu.

· Il-preżentazzjoni tan-nefqa allokata ġiet adattata għan-nomenklatura u l-istruttura tal-qafas finanzjarju għall-2007-2013.

· Sar xi titjib purament lingwistiku u fil-preżentazzjoni tat-test.

4. Aġġustamenti oħrajn fid-deċiżjoni dwar ir-riżorsi proprji preżenti 2000/597/KE, Euratom

4.1. It-tneħħija tad-distinzjoni bejn dazji agrikoli u doganali - l-Artikolu 2(1)(a) u (b)

Wara l-implimentazzjoni fil-liġi ta’ l-UE tal-ftehimiet konklużi waqt in-negozjati multilaterali dwar il-kummerċ fl-Uruguay Round, m'għad hemm l-ebda differenza materjali bejn id-dazji agrikoli u dawk doganali. Id-differenza mhix relatata mad-dazji nfushom, iżda man-natura tal-prodotti (agrikoli vs. mhux agrikoli) li fuqhom jiġu imposti.

Biex tirrifletti din is-sitwazzjoni aħjar, il-proposta għal Deċiżjoni tal-Kunsill tgħaqqad il-punti (a) u (b) fl-Artikolu 2(1) tad-Deċiżjoni tal-Kunsill preżenti u timmodifika kemm kemm il-kliem biex tneħħi d-distinzjoni espliċita bejn id-dazji fuq l-importazzjoni fil-qasam agrikolu u dawk f'oqsma mhux agrikoli. B’konsegwenza ta’ dan, ir-riżors ibbażat fuq il-VAT isir l-Artikolu 2(1)(b) u r-riżors ibbażat fuq id-DGN isir l-Artikolu 2(1)(c).

Ir-referenza għal dazji, tariffi eċċ. oħrajn li m'għadhomx fis-seħħ inżammet għaliex jista’ jkun għad hemm djun ta’ dazji dovuti relatati fl-hekk imsejħa Kontijiet-B (jiġifieri relatati ma’ talbiet ta’ dovuti kkontestati).

4.2. L-applikazzjoni ta’ bidliet statistiċi sinifikanti fid-DGN għal skopijiet ta’ riżorsi proprji - l-Artikolu 2(7)

Skond it-tieni subparagrafu ta’ l-Artikolu 2(7) fid-Deċiżjoni dwar ir-Riżorsi Proprji preżenti ‘Jekk modifikazzjonijiet għall-ESA [is-sistema Ewropea ta’ kontijiet nazzjonali u reġjonali] 95 jirriżultaw f'tibdil sinifikanti fil-GNI [Dħul Gross Nazzjonali] ... il-Kunsill, waqt li jaġixxi unanimament ... għandu jiddeċiedi jekk dawn il-modifikazzjonijiet għandhomx japplikaw għall-iskopijiet ta' din id-Deċiżjoni.’

Madankollu, m’hemm l-ebda raġuni għaliex bidliet statistiċi adottati mill-UE biex itejbu l-metodoloġija ta’ l-ESA u biex jiksbu paragun intra-Ewropew aktar preċiż ta' l-attività ekonomika m’għandhomx japplikaw fil-qasam tar-riżorsi proprji. Min-naħa l-oħra, huwa importanti li l-bidliet maqbula jkunu applikati b’mod uniformi fl-Istati Membri kollha qabel ma jintużaw bħala bażi biex jiġu stabbiliti l-pagamenti tar-riżorsi proprji tagħhom. Għaldaqstant, huwa propost li l-kliem ikkwotat hawn fuq jinbidel kif ġej: 

‘Jekk il-mdifiki fl-ESA 95 jirriżultaw f'tibdil sinifikanti fil-GNI ... il-Kunsill, waqt li jaġixxi unanimament ... għandu jiddeċiedi meta dawn il-modifiki għandhom japplikaw għall-iskopijiet ta' din id-Deċiżjoni.’

4.3. Ir-riżorsi proprji u l-limiti ta’ l-impenji - l-Artikolu 3

Minħabba l-bidla mill-ESA 79 għall-ESA 95 għal skopijiet ta’ baġit u ta’ riżorsi proprji, u sabiex l-ammont ta’ riżorsi finanzjarji għad-dispożizzjoni tal-Komunitajiet jibqa’ mhux mittiefes, il-Kummissjoni kkalkulat mill-ġdid il-limitu ta’ riżorsi proprji u l-limitu ta’ approprjazzjonijiet għall-impenji, espressi sa żewġ punti deċimali, skond il-formula fl-Artikolu 3(1) u 3(2) tad-Deċiżjoni dwar ir-Riżorsi Proprji 2000/597/KE Euratom eżistenti. F’Diċembru 2001
, il-Kummissjoni kkomunikat il-limiti l-ġodda lill-Kunsill u lill-Parlament Ewropew. Il-limitu ta’ riżorsi proprji huwa ta’ 1.24% tad-DGN totali ta' l-Istati Membri fi prezzijiet tas-suq u l-limitu ta' approprjazzjonijiet għall-impenji huwa 1.31% tad-DGN totali ta' l-Istati Membri.
Il-Kunsill Ewropew tal-15 u s-16 ta’ Diċembru 2005 ikkonkluda li dawn il-limiti għandhom jibqgħu bil-perċentwali preżenti, li huma riflessi fil-proposta preżenti għal deċiżjoni ġdida tal-Kunsill.

4.4. It-tħassir ta’ referenzi għar-riżervi - l-Artikoli 2(6), 6 u 7

Id-dispożizzjonijiet fid-Deċiżjoni dwar ir-Riżorsi Proprji eżistenti jispeċifikaw li d-dħul meħtieġ biex ikopri r-riżervi għandu jintalab biss meta dawn ikunu meħtieġa.

Madankollu, mill-2003 ’l hawn ir-Riżerva Monetarja m’għadhiex teżisti. Barra minn hekk, fl-abbozz tal-ftehim interistituzzjonali l-ġdid (FII) qiegħed jiġi propost li r-riżerva għal Għajnuna ta’ Emerġenza tiġi integrata fil-baġit bħala dispożizzjoni u finalment, kif imsemmi fl-abbozz tal-FII ippreżentat mill-Kummissjoni fl-1 ta’ Frar, 2006, ir-riżerva li tintuża bħala garanzija għal self lil pajjizi mhux membri għandha tiġi trasformata f’mekkaniżmu ssimplifikat fejn l-approprjazzjonijiet neċessarji għall-provvista tal-Fond ta’ Garanzija fuq is-Self jiddaħħlu fil-baġit, u tiġi eliminata l-ħtieġa ta' dispożizzjoni ad hoc għat-talba għar-riżorsi relatata.

B’konsegwenza ta’ dan ir-referenzi kollha għar-riżervi tneħħew mid-Deċiżjoni tal-Kunsill proposta. Bħala effett relatat, dan ifisser li l-bidliet possibbli fir-riżervi eżistenti ma jibqgħux jirrikjedu modifika tad-Deċiżjoni dwar ir-Riżorsi Proprji (li teħtieġ l-unanimità fil-Kunsill u r-ratifika mill-Istati Membri).

4.5. Konsistenza fir-referenza għall-adozzjoni tal-miżuri ta’ implimentazzjoni - l-Artikolu 8(2)

Fl-opinjoni tagħha dwar il-proposta tal-Kummissjoni għal Deċiżjoni ġdida dwar ir-Riżorsi Proprji fl-2004, il-Qorti ta’ l-Awdituri kkritikat il-kliem propost fl-Artikolu 8(2) kif ukoll il-kliem ta’ l-istess Artikolu fid-Deċiżjoni dwar ir-Riżorsi Proprji eżistenti, ‘għaliex l-interpretazzjoni tas-suġġett ta’ l-ispezzjonijiet u l-verifiki tal-Qorti, tfisser l-istess bħal emenda ta’ dispożizzjoni fit-Trattat mingħajr il-proċedura stipulata għal dak l-għan.’
 Barra minn hekk, il-Qorti kkritikat il-fatt li l-Artikolu 279 tat-Trattat ma ssemmiex bħala l-bażi legali għall-adozzjoni tal-miżuri ta’ implimentazzjoni u li għalhekk l-opinjoni tal-Qorti ma kinitx meħtieġa.

Peress illi f’dan il-kuntest ir-referenzi għall-kompetenzi tal-Qorti m’humiex meħtieġa, u hija prassi standard li l-Qorti tiġi kkonsultata dwar il-miżuri ta’ implimentazzjoni f'dan il-qasam, it-test propost sar konsistenti ma’ dan l-għan.


2006/0039 (CNS)
DEĊIŻJONI TAL-KUNSILL

tal-

dwar is-sistema tar-riżorsi proprji tal-Komunitajiet Ewropej

(//KE, Euratom)

IL-KUNSILL TA' L-UNJONI EWROPEA,

Wara li kkunsidra t-Trattat li jistabbilixxi l-Komunità Ewropea, u partikolarment l-Artikolu 269 tiegħu,

Wara li kkunsidrat it-Trattat li jistabbilixxi l-Komunità Ewropea dwar l-Enerġija Atomika, u partikolarment l-Artikolu 173 tiegħu,

Wara li kkunsidra l-proposta tal-Kummissjoni
,

Wara li kkunsidrat l-opinjoni tal-Parlament Ewropew
,

Wara li kkunsidra l-opinjoni tal-Qorti ta' l-Awdituri
,

Wara li kkunsidra l-opinjoni tal-Kumitat Ekonomiku u Soċjali Ewropew
,

Billi:

(1) Il-Kunsill Ewropew li ltaqa’ fi Brussell fil-15 u s-16 ta’ Diċembru 2005 ikkonkluda, inter alia, li l-arranġamenti dwar ir-riżorsi proprji għandhom ikunu ggwidati mill-għan ġenerali ta’ l-ekwità. Għaldaqstant, dawn l-arranġamenti għandhom jiżguraw, bi qbil mal-konklużjonijiet rilevanti tal-Kunsill Ewropew ta’ Fontainebleau fl-1984, li l-ebda Stat Membru ma jkollu jġorr piż baġitarju li jkun eċċessiv meta mqabbel mal-prosperità relattiva tiegħu. Huwa għalhekk xieraq li jiddaħħlu dispożizzjonijiet li jkopru Stati Membri speċifiċi.

(2) Is-sistema tar-riżorsi proprji tal-Komunitajiet għandha tiżgura li jkun hemm riżorsi adegwati għall-iżvilupp xieraq tal-politika tal-Komunitajiet, mingħajr ma tonqos il-ħtieġa ta’ dixxiplina baġitarja stretta.

(3) Għall-iskopijiet ta’ din id-Deċiżjoni, id-dħul gross nazzjonali (DGN) huwa definit bħala d-DGN annwali fi prezzijiet tas-suq kif provdut mill-Kummissjoni hija u tapplika s-sistema Ewropea ta’ kontijiet nazzjonali u reġjonali (minn hawn ’il quddiem imsejħa ‘ESA 95’) skond ir-Regolament tal-Kunsill (KE) Nru 2223/96
.

(4) Minħabba l-bidla mill-ESA 79 għall-ESA 95, għal skopijiet ta’ baġit u ta’ riżorsi proprji, u sabiex l-ammont ta’ riżorsi finanzjarji għad-dispożizzjoni tal-Komunitajiet jibqa’ mhux mittiefes, il-Kummissjoni kkalkulat mill-ġdid, skond l-Artikolu 3(1) u 3(2) tad-Deċiżjoni tal-Kunsill Nru 2000/597/KE, Euratom
, il-limitu ta’ riżorsi proprji u l-limitu ta’ approprjazzjonijiet għall-impenji, espressi sa żewġ punti deċimali, skond il-formula li tinsab fl-istess Artikolu. F’Diċembru 2001
, il-Kummissjoni kkomunikat il-limiti l-ġodda lill-Kunsill u lill-Parlament Ewropew. Il-limitu ta’ riżorsi proprji huwa ta’ 1.24% tad-DGN totali ta' l-Istati Membri fi prezzijiet tas-suq u l-limitu ta' approprjazzjonijiet għall-impenji huwa 1.31% tad-DGN totali ta' l-Istati Membri. Il-Kunsill Ewropew tal-15 u s-16 ta’ Diċembru 2005 kkonkluda li dawn il-limiti għandhom jinżammu fuq il-livelli ta’ bħalissa.

(5) Sabiex l-ammont ta’ riżorsi finanzjarji għad-dispożizzjoni tal-Komunitajiet Ewropej jibqa’ mhux mibdul, huwa xieraq li dawn il-limiti espressi f’perċentwal tad-DGN jibqgħu l-istess anke f’każ ta’ modifiki fl-ESA 95 li jkunu jinvolvu bidla sinifikanti fil-livell ta’ DGN.

(6) Wara l-implimentazzjoni fil-liġi ta’ l-UE tal-ftehimiet konklużi waqt in-negozjati multilaterali dwar il-kummerċ fl-Uruguay Round, m'għad hemm l-ebda differenza materjali bejn id-dazji agrikoli u dawk doganali. Huwa għalhekk xieraq li din id-distinzjoni fil-qasam tal-baġit ta’ l-UE tiġi eliminata.

(7) Għall-finijiet tat-trasparenza u s-sempliċità l-Kunsill Ewropew tal-15 u s-16 ta’ Diċembru 2005 kkonkluda li r-rata uniformi tal-ġbir tal-VAT għandha tkun iffissata għal 0.30%.

(8) Il-Kunsill Ewropew tal-15 u s-16 ta’ Diċembru 2005 kkonkluda li, għall-perjodu 2007-2013, l-Awstrija, il-Ġermanja, l-Olanda u l-Iżvezja għandhom jibbenefikaw minn rati tal-ġbir tal-VAT imnaqqsa u li fl-istess perjodu l-Olanda u l-Iżvezja għandhom jibbenefikaw minn tnaqqis gross fil-kontribuzzjonijiet annwali tagħhom ibbażati fuq id-DGN.

(9) Il-Kunsill Ewropew tal-15 u s-16 ta’ Diċembru 2005 kkonkluda li l-mekkaniżmu ta’ korrezzjoni favur ir-Renju Unit għandu jibqa’, flimkien mal-finanzjament imnaqqas tal-korrezzjoni li jibbenefikaw minnha l-Ġermanja, l-Awstrija, l-Iżvezja u l-Olanda. Madankollu, wara perjodu ta' introduzzjoni gradwali bejn l-2009-2011, ir-Renju Unit għandu jieħu sehem sħiħ fil-finanzjament ta' l-infiq fuq it-tkabbir, ħlief fil-każ ta' pagamenti agrikoli diretti u ta' nfiq relatat mas-suq kif ukoll dik il-parti tan-nefqa fuq l-iżvilupp rurali li toriġina mit-taqsima tal-garanzija ta' l-EAGGF. Għaldaqstant, il-kalkolu tal-korrezzjoni favur ir-Renju Unit ser jiġi aġġustat billi progressivament jibda jeskludi l-infiq allokat lill-Istati Membri li ssieħbu fl-UE wara t-30 ta’ April 2004, bl-eċċezzjoni ta' nfiq għall-iżvilupp agrikolu rurali kif imsemmi hawn fuq. L-aġġustament tal-korrezzjoni favur ir-Renju Unit bħala riżultat ta' dan it-tnaqqis fl-infiq allokat fil-perjodu 2007-2013 m'għandux jaqbeż l-€ 10.5 biljun fi prezzijiet ta’ l-2004. F’każ li jkun hemm tkabbir ieħor qabel l-2013, ħlief għall-adeżjoni tal-Bulgarija u r-Rumanija, l-ammont għandu jiġi aġġustat kif xieraq.

(10) Il-Kunsill Ewropew tal-15 u s-16 ta’ Diċċembru 2005 ikkonkluda li d-dispożizzjonijiet ta’ l-Artikolu 4(f) fid-Deċiżjoni 2000/597/KE, Euratom rigward l-esklużjoni ta' l-infiq annwali ta' qabel l-adeżjoni f'pajjiżi li jkunu ser jissieħbu mill-kalkolu tal-korrezzjoni favur ir-Renju Unit m'għandhomx jibqgħu japplikaw sa mill-korrezzjoni li għandha ssir għall-ewwel darba fil-baġit fl-2014.

(11) Il-Kunsill Ewropew tal-15 u s-16 ta’ Diċċembru 2005 sejjaħ lill-Kummissjoni sabiex tagħmel evalwazzjoni kompluta u wiesgħa li tkopri l-aspetti kollha ta’ l-infiq ta’ l-UE u tar-riżorsi, inkluża l-korrezzjoni favur ir-Renju Unit, u sabiex tirrapporta dan fl-2008/2009. F’dan il-kuntest, il-Kummissjoni għandha għalhekk tagħmel reviżjoni ġenerali tas-sistema tar-riżorsi proprji, jekk ikun hemm bżonn flimkien ma’ proposti xierqa.

(12) Għandu jkun hemm dispożizzjonijiet li jkopru l-bidla mis-sistema mdaħħla permezz tad-Deċiżjoni 2000/597/KE, Euratom għal dik li toħroġ minn din id-Deċiżjoni.

(13) Il-Kunsill Ewropew tal-15 u s-16 ta’ Diċembru 2005 kkonkluda li din id-Deċiżjoni għandha ssir effettiva fl-1 ta’ Jannar 2007.

ADOTTA DAWN ID-DISPOŻIZZJONIJIET, LI QIEGĦED JIRRAKKOMANDA GĦALL-ADOZZJONI FL-ISTATI MEMBRI: 

Artikolu 1

Il-Komunitajiet għandhom ikunu allokati riżorsi proprji skond ir-regoli stipulati fl-Artikoli li ġejjin sabiex jiġi żgurat, bi qbil ma’ l-Artikolu 269 tat-Trattat li jistabbilixxi l-Komunità Ewropea (minn hawn ’il quddiem imsejjaħ ‘it-Trattat KE’) u ma’ l-Artikolu 173 tat-Trattat li jistabbilixxi l-Komunità Ewropea ta’ l-Enerġija Atomika (minn hawn ’il quddiem imsejjaħ ‘it-Trattat Euratom’), il-finanzjament tal-baġit ta’ l-Unjoni Ewropea.

Il-baġit ta’ l-Unjoni Ewropea għandu jkun iffinanzjat kollu kemm hu mir-riżori proprji tal-Komunitajiet, mingħajr preġudizzju għal dħul ieħor.

Artikolu 2

1. Id-dħul minn dan li ġej għandu jkun jikkostitwixxi r-riżorsi proprji mdaħħla fil-baġit ta’ l-Unjoni Ewropea:

(a) imposti, premiums, ammonti supplimentari jew ta' kumpens, ammonti jew elementi addizzjonali, dazji taħt it-Tariffa Doganali Komuni u dazji oħrajn stabbiliti jew li għad iridu jiġu stabbiliti mill-istituzzjonijiet tal-Komunitajiet fir-rigward ta’ kummerċ ma’ pajjiżi mhux membri, dazji doganali fuq prodotti taħt it-Trattat skadut li jistabbilixxi l-Komunità Ewropea tal-Faħam u l-Azzar kif ukoll kontribuzzjonijiet u dazji oħrajn fil-qafas ta’ l-organizzazzjoni komuni tas-swieq taz-zokkor; 

(b) mingħajr preġudizzju għat-tieni subparagrafu tal-paragrafu 4 ta’ dan l-Artikolu, l-applikazzjoni ta’ rata uniformi, valida għall-Istati Membri kollha, għall-bażijiet ta’ valutazzjoni tal-VAT armonizzati stabbiliti skond ir-regoli tal-Komunità. Il-bażi ta’ valutazzjoni li għandha titqies għal dan l-għan m’għandhiex taqbeż il-50% tad-DGN għal kull Stat Membru, kif definit fil-paragrafu 7; 

(c) mingħajr preġudizzju għat-tieni subparagrafu tal-paragrafu 5 ta’ dan l-Artikolu, l-applikazzjoni ta’ rata uniformi - li għandha tkun stabbilita skond il-proċedura baġitarja fid-dawl tat-total ta’ kull dħul ieħor - għas-somma tad-DGN ta' l-Istati Membri kollha.

2. Dħul li jiġi minn kull ħlas ġdid imdaħħal fil-qafas ta’ politika komuni, skond it-Trattat KE jew it-Trattat Euratom, sakemm tkun segwita l-proċedura stipulata fl-Artikolu 269 tat-Trattat KE jew fl-Artikolu 173 tat-Trattat Euratom, ukoll għandu jikkostitwixxi riżorsi proprji mdaħħla fil-baġit ta’ l-Unjoni Ewropea.

3. L-Istati Membri għandhom iżommu 25% ta’ l-ammonti msemmija fil-paragrafu 1(a) bħala spejjeż tal-ġbir.

4. Ir-rata uniformi msemmija fil-paragrafu 1(b) għandha tikkorrispondi għal 0.30%%.

Madankollu, għall-perjodu 2007-2013, ir-rata tal-ġbir tar-riżorsi mill-VAT għall-Awstrija għandha tkun iffissata għal 0.225 %, għall-Ġermanja 0.15 % u għall-Olanda u l-Iżvezja 0.10 %.

5. Ir-rata uniformi ffissata taħt il-paragrafu 1(c) għandha tapplika għad-DGN ta’ kull Stat Membru.

Madankollu, għall-perjodu 2007-2013, l-Olanda għandha tibbenefika minn tnaqqis gross fil-kontribuzzjoni annwali tagħha skond id-DGN ta’ € 605 miljun, u l-Iżvezja għandha tibbenefika minn tnaqqis gross fil-kontribuzzjoni annwali tagħha skond id-DGN ta’ € 150 miljun, espressi fi prezzijiet ta’ l-2004. Dawn l-ammonti għandhom ikunu aġġustati għal prezzijiet tal-mument billi jiġi applikat id-deflatur l-aktar riċenti tal-PGD għall-UE espress f’euro, kif provdut mill-Kummissjoni, li jkun disponibbli meta jitħejja l-abbozz preliminari tal-baġit. Dan it-tnaqqis gross għandu jingħata wara l-kalkolu tal-korrezzjoni favur ir-Renju Unit u l-finanzjament tagħha msemmi fl-Artikoli 4 u 5 ta’ din id-Deċiżjoni, u m’għandux ikollu impatt fuq din ta’ l-aħħar.

6. Jekk fil-bidu tas-sena finanzjarja l-baġit ikun għadu ma ġiex adottat, sakemm jidħlu fis-seħħ ir-rati l-ġodda għandhom jibqgħu japplikaw ir-rati tal-ġbir tal-VAT u tad-DGN preċedenti.

7. Għall-fini ta’ l-applikazzjoni ta’ din id-Deċiżjoni, id-DGN għandu jfisser id-DGN għas-sena fi prezzijiet tas-suq kif mogħti mill-Kummissjoni fl-applikazzjoni ta’ l-ESA 95 skond ir-Regolament (KE) Nru 2223/96.

F’każ li jkun hemm modifiki fl-ESA 95 li jwasslu għal bidliet sinifikanti fid-DGN kif mogħti mill-Kummissjoni, il-Kunsill għandu, filwaqt li jaġixxi unanimament fuq proposta tal-Kummissjoni u wara li jikkonsulta lill-Parlament Ewropew, jiddeċiedi meta għandhom jibdew japplikaw dawn il-modifiki għall-għanijiet ta' din id-Deċiżjoni.

Artikolu 3

1. L-ammont totali ta’ riżorsi proprji assenjati lill-Komunitajiet biex ikopru approprjazzjonijiet għall-pagamenti ma jistgħux jaqbżu 1.24 % tad-DGN totali ta’ l-Istati Membri. 

2. L-ammont totali ta’ approprjazzjonijiet għall-impenji mdaħħla fil-baġit ġenerali ta’ l-Unjoni Ewropea ma jistgħux jaqbżu 1.31 % tad-DGN totali ta' l-Istati Membri. 

Għandu jinżamm proporzjon tajjeb bejn l-approprjazzjonijiet għall-impenji u l-approprjazzjonijiet għall-pagamenti sabiex dan jiggarantixxi l-kompatibilità tagħhom u jippermetti li l-limitu skond il-paragrafu 1 jiġi rispettat fis-snin sussegwenti.

3. F’każ ta’ modifiki fl-ESA 95 li jirriżultaw f’bidliet sinifikanti fil-livell ta’ DGN li japplika għall-iskopijiet ta’ din id-Deċiżjoni, il-limiti tal-pagamenti u l-impenji kif determinati fil-paragrafi 1 u 2 għandhom ikunu kkalkulati mill-ġdid mill-Kummissjoni skond il-formula li ġejja:


[image: image2]
fejn t hija l-aħħar sena sħiħa li għaliha hemm disponibbli data skond ir-Regolament (KE, Euratom) Nru 1287/2003
 ('ir-Regolament dwar id-DGN').

Artikolu 4

1. Ir-Renju Unit għandu jingħata korrezzjoni fir-rigward ta’ żbilanċi baġitarji.

Din il-korrezzjoni għandha tkun stabbilita billi:

(a) tiġi kkalkulata d-differenza, fis-sena finanzjarja preċedenti, bejn:

- is-sehem f’perċentwal tar-Renju Unit fit-total ta’ bażijiet ta’ valutazzjoni tal-VAT mhux limitati, u

- is-sehem f’perċentwal tar-Renju Unit fin-nefqa totali allokata; 

(b) id-differenza hekk miksuba tiġi mmultiplikata bin-nefqa totali allokata; 

(c) ir-riżultat miksub taħt (b) jiġi mmultiplikat b’0.66; 

(d) mir-riżultat miksub taħt (c), jitnaqqsu l-effetti li joħorġu għar-Renju Unit mill-bidla għal VAT limitata u mill-pagamenti msemmija fl-Artikolu 2(1)(c), jiġifieri d-differenza bejn:

- dak li r-Renju Unit kien ikollu jħallas għall-ammonti ffinanzjati mir-riżorsi msemmija fl-Artikolu 2(1)(b) u (c), li kieku r-rata uniformi kellha tiġi applikata għall-bażijiet tal-VAT mhux limitati, u

- il-pagamenti tar-Renju Unit skond l-Artikolu 2(1)(b) u (c); 

(e) mir-riżultat miksub taħt (d) jitnaqqas il-qligħ nett tar-Renju Unit li jirriżulta miż-żieda fil-perċentwal ta’ riżorsi msemmi fl-Artikolu 2(1)(a) miżmum mill-Istati Membri biex ikopri l-ispejjeż tal-ġbir u spejjeż relatati; 

(f) ma’ kull tkabbir ta’ l-Unjoni Ewropea, jiġi kkalkulat aġġustament fir-riżultat miksub taħt (e) sabiex inaqqas il-kumpens, u b’hekk jiġi żgurat li n-nefqa mhux ikkumpensata qabel it-tkabbir tibqa’ hekk wara t-tkabbir. Dan l-aġġustament għandu jsir billi n-nefqa totali allokata titnaqqas b’ammont ekwivalenti għan-nefqa annwali ta’ qabel l-adeżjoni fil-pajjiżi li jkunu ser jissieħbu. L-ammonti kollha hekk ikkalkulati għandhom jinġarru għas-snin sussegwenti u għandhom ikunu aġġustati kull sena billi jiġi applikat id-deflatur l-aktar riċenti tal-PGD għall-UE espress f’euro, kif provdut mill-Kummissjoni. Sa mill-korrezzjoni li għandha ssir fil-baġit għall-ewwel darba fl-2014, il-punt preżenti m'għandux jibqa' japplika 

(g) il-kalkolu jiġi aġġustat billi n-nefqa totali allokata titnaqqas bl-ammont tan-nefqa totali allokata fl-Istati Membri li jkunu ssieħbu fl-UE wara t-30 ta’ April 2004, bl-eċċezzjoni ta’ pagamenti agrikoli diretti u ta' nfiq relatat mas-suq, kif ukoll dik il-parti tan-nefqa fuq l-iżvilupp rurali li toriġina mit-taqsima tal-garanzija ta' l-EAGGF. 

Dan it-tnaqqas għandu jiddaħħal b’mod gradwali skond iċ-ċedola hawn taħt.

	Korrezzjoni tar-Renju Unit li ser tkun ibbaġitjata għall-ewwel darba fis-sena:
	Perċentwal tan-nefqa relatata mat-tkabbir (kif definita hawn fuq) li għandha tkun eskluża mill-kalkolu tal-korrezzjoni tar-Renju Unit:

	2009
	20

	2010
	70

	2011
	100


2. Matul il-perjodu 2007-2013 l-aġġustament totali tal-korrezzjoni favur ir-Renju Unit li tirriżulta mit-tnaqqis tan-nefqa allokata msemmija fil-paragrafu (1)(g) hawn fuq m’għandux jaqbeż l-€ 10.5 biljun, imkejla fi prezzijiet ta’ l-2004. Kull sena s-servizzi tal-Kummissjoni għandhom jivverifikaw jekk l-aġġustament akkumulat tal-korrezzjoni qabiżx dan l-ammont. Għall-fini ta’ dan il-kalkolu, l-ammonti fi prezzijiet tal-preżent għandhom ikunu kkonvertiti fi prezzijiet ta’ l-2004 billi jiġi applikat id-deflatur l-aktar riċenti tal-PGD għall-UE espress f’euro, kif provdut mill-Kummissjoni. Jekk jinqabeż il-limitu ta’ € 10.5 biljun, il-kontribuzzjoni tar-Renju Unit għandha titnaqqas kif xieraq.
F'każ li jkun hemm tkabbir ieħor qabel l-2013, ħlief għall-adeżjoni tal-Bulgarija u r-Rumanija, il-limitu ta' € 10.5 biljun għandu jkun aġġustat ’il fuq kif xieraq.

Artikolu 5

1. L-ispiża tal-korrezzjoni għandha tinġarr mill-Istati Membri l-oħra skond l-arranġamenti segwenti:

Id-distribuzzjoni tan-nefqa għandha l-ewwel tiġi kkalkulata b’referenza għas-sehem ta’ kull Stat Membru fil-pagamenti msemmija fl-Artikoli 2(1)(c), fejn ir-Renju Unit ikun eskluż u mingħajr ma jitqies it-tnaqqis gross fil-kontribuzzjonijiet ibbażati fuq id-DGN ta’ l-Olanda u l-Iżvezja kif imsemmi fl-Artikolu 2(5). imbagħad din għandha tkun aġġustata b’mod li tirrestrinġi s-sehem ta’ finanzjament ta’ l-Awstrija, il-Ġermanja, l-Olanda u l-Iżvezja għal kwart tas-sehem normali tagħhom li jirriżulta minn dan il-kalkolu.

2. Il-korrezzjoni għandha tingħata lir-Renju Unit bi tnaqqis fil-ħlas tagħha li jirriżulta mill-applikazzjoni ta' l-Artikolu 2(1)(b) u (c). L-oneru finanzjarju fuq l-Istati Membri l-oħra għandu jiżdied mal-ħlas tagħhom li jirriżulta mill-applikazzjoni ta' l-Artikolu 2(1)(b) u (c) għal kull Stat Membru.

3. Il-Kummissjoni għandha tagħmel il-kalkoli meħtieġa għall-applikazzjoni ta’ l-Artikolu 2(5), l-Artikolu 4 u dan l-Artikolu.

4. Jekk fil-bidu tas-sena finanzjarja l-baġit ikun għadu ma ġiex adottat, għandhom jibqgħu japplikaw il-korrezzjoni mogħtija lir-Renju Unit u l-oneru finanzjarju fuq l-Istati Membri l-oħra kif imdaħħla fl-aħħar baġit adottat b’mod definittiv.

Artikolu 6

Id-dħul imsemmi fl-Artikolu 2 għandu jintuża mingħajr distinzjoni biex jiffinanzja l-infiq kollu mdaħħal fil-baġit.

Artikolu 7

Kull ma jifdal mid-dħul tal-Komunitajiet fuq in-nefqa attwali totali matul sena finanzjarja għandu jinġarr għas-sena finanzjarja sussegwenti.

Artikolu 8

1. Ir-riżorsi proprji tal-Komunitajiet imsemmija fl-Artikolu 2(1)(a) għandhom jinġabru mill-Istati Membri skond id-dispożizzjonijiet nazzjonali imposti permezz ta’ liġi, regolament jew azzjoni amministrattiva, li fejn xieraq għandhom ikunu adattati biex jilħqu r-rekwiżiti tar-regoli tal-Komunità.

Kull tant żmien il-Kummissjoni għandha teżamina d-dispożizzjonijiet nazzjonali kkomunikati lilha mill-Istati Membri, tgħaddi lill-Istati Membri l-aġġustamenti li jidhrilha neċessarji biex tiżgura li dawn ikunu konformi mar-regoli tal-Komunità u tirrapporta b’dan lill-awtorità tal-baġit.

L-Istati Membri għandhom jagħmlu r-riżorsi msemmija fl-Artikolu 2(1)(a) sa (c) disponibbli għall-Kummissjoni.

2. Il-Kunsill, skond il-proċedura msemmija fl-Artikolu 279(2) tat-Trattat KE, għandu jadotta d-dispożizzjonijiet neċessarji biex japplika din id-Deċiżjoni u jagħmel possibbli l-ispezzjoni fuq il-ġbir, it-tqegħid għad-dispożizzjoni tal-Kummissjoni u l-ħlas tad-dħul imsemmi fl-Artikoli 2 u 5.

Artikolu 9

Fil-qafas tar-reviżjoni kompluta u wiesgħa li tkopri l-aspetti kollha ta’ l-infiq ta’ l-UE u tar-riżorsi li għandha tirrapporta fuqhom fl-2008/2009, il-Kummissjoni għandha tagħmel reviżjoni ġenerali tas-sistema tar-riżorsi proprji, jekk ikun hemm bżonn flimkien ma’ proposti xierqa.

Artikolu 10

1. L-Istati Membri għandhom ikunu notifikati b’din id-Deċiżjoni mis-Segretarju Ġenerali tal-Kunsill u d-Deċiżjoni għandha tkun ippubblikata fil-Ġurnal Uffiċjali ta' l-Unjoni Ewropea.
L-Istati Membri għandhom jinnotifikaw mingħajr dewmien lis-Segretarju Ġenerali tal-Kunsill bit-tlestija tal-proċeduri għall-adozzjoni ta’ din id-Deċiżjoni skond ir-rekwiżiti kostituzzjonali rispettivi tagħhom.

Din id-Deċiżjoni għandha tidħol fis-seħħ fl-ewwel ġurnata tax-xahar ta' wara l-wasla ta’ l-aħħar notifika msemmija fit-tieni subparagrafu. Għandha tidħol fis-seħħ fl-1 ta' Jannar 2007.

2. (a) Mingħajr ħsara għas-subparagrafu (b), id-Deċiżjoni 2000/597/KE, Euratom għandha titħassar mill-1 ta’ Jannar 2007. Kull referenza għad-Deċiżjoni tal-Kunsill tal-21 ta’ April 1970 dwar is-sostituzzjoni tal-kontribuzzjonijiet finanzjarji mill-Istati Membri bir-riżorsi proprji tal-Komunitajiet 
, għad-Deċiżjoni tal-Kunsill 85/257/KEE, Euratom tas-7 ta’ Mejju 1985 dwar is-sistema ta’ riżorsi proprji tal-Komunitajiet
, għad-Deċiżjoni Nru 88/376/KEE, Euratom
, għad-Deċiżjoni Nru 94/728/KE, Euratom
 jew għad-Deċiżjoni Nru 2000/597/KE, Euratom għandha tinftihem bħala referenza għal din id-Deċiżjoni.

(b) L-Artikoli 2, 4 u 5 tad-Deċiżjonijiet 88/376/KEE, Euratom, 94/728/KE, Euratom u 2000/597/KE, Euratom għandhom jibqgħu japplikaw għall-kalkolu u l-aġġustament tad-dħul li jakkumula mill-applikazzjoni ta’ rata uniformi, valida għall-Istati Membri kollha, għall-bażi tal-VAT stabbilita b’mod uniformi u limitata bejn 50 % u 55 % tal-PGD jew tad-DGN ta’ kull Stat Membru, skond is-sena rilevanti, u għall-kalkolu tal-korrezzjoni ta’ l-iżbilanċi baġitarji mogħtija lir-Renju Unit għas-snin 1988 sa l-2006.

(c) Fir-rigward ta’ l-ammonti msemmija fl-Artikolu 2(1)(a) li kellhom isiru disponibbli mill-Istati Membri qabel it-28 ta’ Frar 2001 skond ir-regoli Komunitarji applikabbli, l-Istati Membri għandhom jibqgħu jżommu 10% ta’ dawn l-ammonti biex ikopru l-ispejjeż tal-ġbir.

Magħmula fi Brussell,


Għall-Kunsill


Il-President
DOKUMENT TA’ ĦIDMA TAL-KUMMISSJONI

dwar il-kalkolu, il-finanzjament, il-ħlas u d-dħul fil-baġit tal-korrezzjoni ta’ żbilanċi baġitarji favur ir-Renju Unit (‘il-korrezzjoni tar-Renju Unit') skond l-Artikoli 4 u 5 tad-Deċiżjoni tal-Kunsill 2006/xxxx/KE, Euratom dwar is-sistema ta’ riżorsi proprji
 tal-Komunitajiet Ewropej

INTRODUZZJONI

Skond il-konklużjonijiet tal-Kunsill Ewropew tal-15 u s-16 ta’ Diċembru 2005 u tad-Deċiżjoni tal-Kunsill dwar is-sistema tar-riżorsi proprji tal-Komunitajiet tal-(.........), dan id-dokument jieħu post id-dokument ta’ ħidma tal-Kummissjoni 10646/00, tal-21 ta’ Settembru 2000
. Sakemm ma jkunx iddikjarat mod ieħor, kwalunkwe referenza għall-Artikoli għandhom x’jaqsmu mad-Deċiżjoni dwar ir-Riżorsi Proprji tal-(.....), minn issa ’l quddiem DRP 2006.

Dan id-dokument jistabbilixxi dawn id-dispożizzjonijiet għall-korrezzjoni tar-Renju Unit:

(1) il-kalkolu ta’ l-ammont tal-korrezzjoni ta’ sena partikolari,

(2) il-finanzjament tiegħu fis-sena sussegwenti,

(3) id-definizzjonijiet ta’ l-aggregati tal-baġit,

(4) id-dħul tal-korrezzjoni fil-baġit.

Il-modifiki fis-sistema tar-riżorsi proprji li joħorġu mill-konklużjonijiet tal-Kunsill Ewropew tal-15 u s-16 ta’ Diċembru 2005 m’għandhom l-ebda impatt fuq il-korrezzjoni tar-Renju Unit għas-snin qabel l-2007. Meta jitqies id-dħul fis-seħħ tad-DRP 2006, id-dispożizzjonijiet ta’ dan id-dokument għandhom ikollhom effett fl-1 ta’ Jannar 2007. Għalhekk, dawn għandhom jibdew japplikaw mal-kalkolu tal-korrezzjoni tar-Renju Unit li jkun ġej mill-2007, li għandu jkun ibbaġitjat għall-ewwel darba fl-2008. 

1.
Il-korrezzjoni tar-Renju Unit

1.1.
Il-kalkolu tal-korrezzjoni (Artikolu 4 tad-DRP 2006)

Il-kalkolu ta’ l-ammont tal-korrezzjoni tas-sena t skond l-Artikolu 4 għandu jkun stabbilit:

(a) bil-kalkolu tad-differenza bejn:

· il-perċentwal tas-sehem tar-Renju Unit fis-somma totali tal-bażijiet tal-VAT mhux limitati, u

· il-perċentwal tas-sehem tar-Renju Unit fin-nefqa totali allokata;

(b) billi d-differenza miksuba taħt (a) tkun multiplikata bin-nefqa totali allokata;

(c) billi r-riżultat miksub taħt (b) ikun multiplikat b’0.66;

· Ir-riżultat miksub fil-punti (a) sa (c) għandhom jissejħu l-ammont inizjali tal-korrezzjoni tar-Renju Unit;

(d) billi mir-riżultat miksub taħt (c) titnaqqas id-differenza bejn

· il-prodott tas-sehem tal-perċentwal tar-Renju Unit fil-bażijiet tal-VAT mhux limitati multiplikat bit-total tal-pagamenti mill-Istati Membri kollha msemmija fl-Artikolu 2(1)(b) u (c) dwar is-sena finanzjarja t fil-kwistjoni (jiġifieri l-pagamenti li r-Renju Unit ikun għamel kieku r-riżors tal-GNI ma kienx jeżisti u r-riżors tal-VAT ma kienx limitat) għall-finanzjament tan-nefqa totali (kif definit f’punt 3.1. infra);

u

· il-pagamenti mir-Renju Unit imsemmijin fl-Artikolu 2(1)(b) u (c) tas-sena finanzjara t għall-finanzjament tan-nefqa totali (kif definit f’punt 3.1. infra), waqt li jiġu esklużi l-pagamenti biex jiffinanzjaw it-tnaqqis gross fil-kotribuzzjonijiet ibbażati fuq id-DGN ta' l-Olanda u l-Iżvezja msemmija fl-Artikolu 2(5);

· id-differenza msemmija taħt punt (d) se tissejjaħ il-vantaġġ tar-Renju Unit (minħabba li hu l-vantaġġ li r-Renju Unit jakkwista mil-limitu tal-VAT, mit-tnaqqis tar-rata uniformi tal-VAT u mill-introduzzjoni tar-riżors tad-DGN); 

· ir-riżultat miksub permezz tat-tnaqqis tal-vantaġġ tar-Renju Unit mill-ammont inizjali (jiġifieri r-riżultat ta’ punt (d)) għandu jissejjaħ il-korrezzjoni bażika tar-Renju Unit;

(e) it-tnaqqis mir-riżultat taħt punt (d) tad-dħul tar-Renju Unit li jirriżulta miż-żieda (minn 10% għal 25%) fil-perċentwal ta’ riżorsi msemmijin fl-Artikolu 2(1)(a) miżmuma mill-Istati Membri biex ikopru l-ispejjeż tal-ġbir tagħhom.

Dan jimplika li mir-riżultat miksub taħt (d) għandu jitnaqqas ir-riżultat tal-multiplikazzjoni bejn:

· 20% tat-total nett tar-riżorsi msemmija fl-Artikolu 2(1)(a) imdaħħal fil-baġit ta’ l-UE wara t-tnaqqis ta’ l-ispejjeż tal-ġbir, u

· id-differenz bejn is-sehem tar-Renju Unit fir-riżorsi msemmija fl-Artikolu 2(1)(a) u s-sehem tiegħu fil-bażi tal-VAT mhux limitat ta’ l-UE. 

· id-dħul imsemmi f’punt (e) se jissejjaħ dħul mhux ippjanat minn riżorsi proprji tradizzjonali (RPT);
· Il-kalkolu tal-korrezzjoni tar-Renju Unit (jiġifieri r-riżultat taħt (e)) joħroġ billi mill-korrezzjoni prinċipali tar-Renju Unit jitnaqqas id-dħul mhux ippjanat tar-RPT ; 

(f) Mill-ewwel sena tat-tkabbir (jiġifieri l-2004) in-nefqa totali allokata, imsemmija hawn fuq taħt (a) it-tieni sing u (b), għandha titnaqqas b’ammont li hu daqs in-nefqa ta’ qabel l-adeżjoni tas-sena l-oħra qabel it-tkabbir (jiġifieri l-2003).

 
Dan l-aġġustament ibiddel ir-riżultat miksub taħt (c) (l-ammont inizjali) u għalhekk ir-riżultat taħt (e). L-ammont li huwa daqs in-nefqa ta’ qabel l-adeżjoni għandu jkun mgħoddi għas-snin sussegwenti u għandu jkun aġġustat kull sena billi jkun applikat l-aħħar deflatur tal-PGD għall-UE espress f’euro, kif provdut mill-Kummissjoni.

Fl-okkażjoni ta’ kwalunkwe adeżjoni sussegwenti, għandha sseħħ l-istess proċedura.


Il-punt (f) għandu jieqaf milli japplika mill-korrezzjoni ta’ l-2013, li għandha tkun ibbaġitjata għall-ewwel darba fl-2014.

(g) Mill-korrezzjoni ta’ l-2008, li għandha tkun ibbaġitjata għall-ewwel darba fl-2009, in-nefqa totali allokata, imsemmija hawn fuq taħt punt (a) it-tieni sing u (b), għandha titnaqqas bin-nefqa totali allokata fl-Istati Membri li aderew ma’ l-UE wara t-30 ta’ April 2004, ħlief għall-pagamenti diretti ta’ l-agrikoltura u nfiq relatat mas-suq kif ukoll dik il-parti tan-nefqa fl-iżvilupp rurali li toriġina mis-sezzjoni tal-garanzija EAGGF.


Dan it-tnaqqis għandu jkun progressivament introdott skond l-iskeda t’hawn taħt.

Matul il-perjodu 2007-2013 l-aġġustament totali tal-korrezzjoni tar-Renju Unit, li jirriżulta mill-esklużjoni tan-nefqa relatata mat-tkabbir imsemmija hawn fuq, (minn issa ’l quddiem l-aġġustament tal-korrezzjoni tar-Renju Unit) m’għandux ikun ogħla minn 10.5 biljun EUR, imkejjel fuq il-prezzijiet ta’ l-2004. Fl-okkażjoni ta’ kull baġitjar tal-korrezzjoni tar-Renju Unit, is-servizzi tal-Kummissjoni għandhom jivverifikaw jekk l-aġġustament tal-korrezzjoni tar-Renju Unit akkumulata jaqbiżx dan l-ammont. Għall-għan ta’ dan il-kalkolu, l-ammonti fil-prezzijiet kurrenti għandhom jinqalbu għall-prezzijiet ta’ l-2004 billi jkun applikat l-aħħar deflatur tal-PGD għall-UE espress f’euro, kid ipprovdut mill-Kummissjoni. Jekk il-limitu ta' 10.5 biljun EUR jinqabeż, il-kontribuzzjoni tar-Renju Unit għandha titnaqqas kif xieraq. It-tnaqqis tal-kontribuzzjoni tar-Renju Unit għandu jseħħ permezz ta’ aġġustament ta’ l-ammont tal-korrezzjoni tar-Renju Unit.


Fl-avveniment ta’ tkabbir fil-perjodu 2006-2012, bl-eċċezzjoni ta’ l-adeżjoni tal-Bulgarija u r-Rumanija, il-limitu ta’ 10.5 biljun EUR għandu jkun aġġustat ’il fuq skond l-impatt tat-tkabbir fuq l-aġġustament tal-korrezzjoni tar-Renju Unit. Dan l-impatt għandu jkun ikkalkolat billi jitqabbel l-arranġament tal-korrezzjoni tar-Renju Unit bl-inklużjoni tal-pajjiż(i) kandidat(i) ma’ l-aġġustament tal-korrezzjoni tar-Renju Unit bl-esklużjoni tal-pajjiż(i) li se jingħaqdu. Id-differenza bejn dawn it-tnejn għandha tinqaleb fil-prezzijiet ta’ l-2004 u miżjuda mal-limitu. L-aġġustament tal-limitu għandu jkun aġġornat f’kull sena sussegwenti fil-kuntest tal-kalkolu u l-ibbaġitjar tal-korrezzjoni tar-Renju Unit.

1.2.
Formalizzazzjoni tal-kalkolu tal-korrezzjoni tar-Renju Unit

Il-korrezzjoni tar-Renju Unit tas-sena t (li għandha tkun ibbaġitjata għall-ewwel darba fis-sena t+1) hija daqs:

il-korrezzjoni tar-Renju Unitt = Ammont inizjalit – il-vantaġġ tar-Renju Unitt – id-dħul mhux ippjanat mir-RPTt
Il-kalkolu preċiż ta’ kull element huwa kif ġej:

AMMONT INIZJALI – (punti 1.1(a) sa 1.1(c), inklużi punti 1.1(f) u 1.1(g))

Ammont inizjnalit = 

= nefqa mhux agrikola ta’ l-UE (kif definit f’punt (g) hawn fuq) allokata fis-sena t lill-Istati Membri li ssieħbu ma’ l-UE wara t-30 ta’ April 2004, soġġetti għad-dħul gradwali kif definit f’punt 1.1(g) hawn fuq;

= nefqa ta’ qabel l-adeżjoni (kif definit f’punt 1.1(f) hawn fuq) allokata għall-Pajjiżi li se jissieħbu fis-sena ta’ qabel l-adeżjoni, aġġustata għall-inflazzjoni għas-sena t-1. Dan l-element għandu jkun eliminat mill-kalkolu tal-korrezzjoni li toriġina fl-2013, li għandha tkun ibbaġitjata għall-ewwel darba fl-2014. Tista’ tiġi espressa wkoll bħala:

= 1 sakemm is-sena t tkun daqs ta’ l-2012 u 0 mill-2013’l quddiem;

i
= is-sena/snin bejn l-2004 u s-sena t meta jseħħ it-tkabbir;

= l-aħħar deflatur tal-PGD disponibbli għall-UE espress f’euro, kif provdut mill-Kummissjoni, għall-perjodu i-1 sa t-1.

LIMITU FUQ IT-TOTAL TA’ L-AĠĠUSTAMENT TAL-KORREZZJONI TAR-RENJU UNIT GĦALL-2007-2013 MARBUT MA’ L-ESKLUŻJONI MILL-KORREZZJONI TAR-RENJU UNIT TAN-NEFQA MHUX AGRIKOLA TA’ L-UE FI STATI MEMBRI LI NGĦAQDU MA’ L-UE WARA T-30 TA’ APRIL 2004
Matul il-perjodu 2007-2013 l-aġġustament tal-korrezzjoni tar-Renju Unit relatat ma' l-esklużjoni mill-korrezzjoni tar-Renju Unit tan-nefqa mhux agrikola ta’ l-UE (kif definit f’punt (g) hawn fuq) allokata għall-Istati Membri li ngħaqdu ma’ l-UE wara t-30 ta’ April 2004 m’għandhiex taqbeż, skond il-prezzijiet ta’ l-2004, il-limitu ta’ €10.5 biljun (dan il-limitu huwa aġġustat għal kwalunkwe tkabbir li jista’ jseħħ bejn is-snin 2006 u 2012, ħlief għat-tkabbir tal-Bulgarija u r-Rumanija).

Dan ifisser li t-total tat-tnaqqis totali li ġej, għall-perjodu ta’ l-2008-2012, tal-korrezzjoni tar-Renju Unit (it-tnaqqis japplika progressivament mill-korrezzjoni ta’ l-2008, ibbaġitjata l-ewwel darba fl-2009, u l-limitu japplika sal-korrezzjoni ta’ l-2012, li għandha tkun ibbaġitjata l-ewwel darba fl-2013), li hija daqs

m’għandux jaqbeż il-limitu ta’ €10.5 biljun, miżjuda, jekk applikabbli, bl-ammont li ġej (f’€):

IL-VANTAĠĠ TAR-RENJU UNIT (punt 1.1(d) hawn fuq)

2.
Finanzjament tal-korrezzjoni tar-Renju Unit fis-sena sussegwenti (Artikolu 5 tad-DRP 2006)

L-ispiża tal-korrezzjoni tar-Renju Unit tas-sena t għandha titħallas mill-Istati Membri l-oħra fis-sena t+1 skond l-arranġamenti li ġejjin:

a)
Id-distribuzzjoni ta’ l-ispiża għandha tkun ikkalkolata b’referenza għas-sehem ta’ kull Stat Membru fil-pagamenti msemmija fl-Artikolu 2(1)(c) li jikkonċernaw is-sena t+1, waqt li r-Renju Unit ikun eskluż u mingħajr ma jittieħed f'kunsiderazzjoni t-tnaqqis fil-kontribuzzjonijiet ibbażati fuq id-DGN ta' l-Olanda u l-Isvezja msemmija fl-Artikolu 2(5); 

b)
imbagħad dan għandu jkun aġġustat b’tali mod li jillimita s-sehem tal-Ġermanja, ta’ l-Olanda, ta’ l-Awstrija u ta’ l-Iżvezja għal wieħed minn erbgħa tas-sehem li jirriżulta mill-kalkolu taħt (a);

L-ammont tal-korrezzjoni jingħata lir-Renju Unit bi tnaqqis fil-pagamenti tal-VAT tiegħu; jekk l-ammont tal-korrezzjoni jkun ogħla mill-pagamenti tal-VAT, il-korrezzjoni tingħata bi tnaqqis fil-pagamenti tad-DGN tiegħu.

L-ispejjeż imħallsa minn Stati Membri oħra għandhom ikunu miżjuda mal-pagamenti tal-VAT u tad-DGN.

It-tabella hawn taħt tippreżenta eżempju li juri l-implimentazzjoni tal-metodu ta’ kalkolu ta’ hawn fuq, fuq il-bażi ta’ l-estimi tad-DGN imdaħħlin fil-baġit ta’ l-2006 adottat.

[image: image28.wmf]Stati Membri

Per

c

entwal tas-

sehem fid-

DGN

(1)

Per

c

entwal tas-

sehem bl-

esklużjoni tar-

Renju Unit

3/4 tas-sehem ta' 

DE, NL, AT u 

SE fil-kolonna 

(2)

Kolonna (3) 

maqsuma bejn l-

Istati Membri 

minbarra UK, DE, 

NL, AT u SE

Skala ta' 

Finanzjament

(1)

(2)

(3)

(4)

(5) = (2) + (3) + (4)

Il-Bel

g

ju

2,82

3,41

1,45

4,86

Ir-Repubblika 

C

eka

0,90

1,08

0,46

1,55

Id-Danimarka

1,89

2,29

0,97

3,26

Il-

G

ermanja

20,58

24,86

-18,65

0,00

6,22

L-Estonja

0,09

0,11

0,05

0,15

Il-Gre

c

ja

1,71

2,06

0,88

2,94

Spanja

8,12

9,81

4,18

13,99

Franza

15,89

19,20

8,18

27,37

L-Irlanda

1,28

1,54

0,66

2,20

L-Italja

13,04

15,75

6,71

22,47

C

ipru

0,12

0,15

0,06

0,21

Il-Latvja

0,12

0,14

0,06

0,20

Il-Litwanja

0,19

0,23

0,10

0,33

Il-Lussemburgu

0,23

0,28

0,12

0,40

L-Ungerija

0,82

0,99

0,42

1,41

Malta

0,04

0,05

0,02

0,07

L-Olanda

4,39

5,30

-3,98

0,00

1,33

L-Awstrija

2,24

2,70

-2,03

0,00

0,68

Il-Polonja

2,16

2,61

1,11

3,73

Il-Portugall

1,29

1,56

0,66

2,22

Is-Slovenja

0,26

0,32

0,14

0,46

Ir-Repubblika Slovakka

0,36

0,43

0,18

0,61

Il-Finlandja

1,46

1,76

0,75

2,51

L-Iżvezja

2,78

3,36

-2,52

0,00

0,84

Ir-Renju Unit

17,24

0,00

0,00

0,00

Total

100,00

100,00

-27,17

27,17

100,00

(1)

 Tbassir tad-DGN imda

hh

al fil-ba

g

it adottat ta' l-2006.

KALKOLU TAL-FINANZJAMENT TAL-KORREZZJONI TAR-RENJU UNIT


Is-sehem ta’ l-Istati Membri fil-pagamenti tad-DGN (Artikolu 2(1)(c)) fis-sena t+1 jidher fl-ewwel kolonna tat-tabella. It-tieni kolonna tippreżenta s-sehem miksub skond punt (a) hawn fuq. It-tielet kolonna turi t-tnaqqis fis-sehem tal-Ġermanja, l-Olanda, l-Awstrija u l-Iżvezja (tliet kwarti mis-sehem li jirriżulta minn punt (a) hawn fuq), u r-raba’ kolonna tirrifletti d-distribuzzjoni tat-tnaqqis fir-rigward tal-Ġermanja, l-Olanda, l-Awstrija u l-Iżvezja fost l-Istati Membri l-oħra, bl-eċċezzjoni ta’ dawn l-erba’ pajjiżi u tar-Renju Unit.

Fl-aħħar nett, il-kolonna 5 turi s-sehem fil-finanzjar tal-korrezzjoni tar-Renju Unit li jirriżulta minn dan il-kalkolu.

3.
Definizzjoni ta’ l-aggregati tal-baġit

3.1.
Nefqa totali għas-sena t

Il-kunċett ta’ nefqa li għandu jintuża fil-kalkolu tal-korrezzjoni tar-Renju Unit jikkorrispondi mal-pagamenti effettivi (l-eżekuzzjoni ta’ l-approprjazzjonijiet għall-pagamenti) li jkunu relatati mas-sena in kwistjoni (is-sena t), skond l-approprjazzjonijiet tal-baġit ta’ dik is-sena jew l-ammonti trasferiti ta’ l-approprjazzjonijiet mhux eżegwiti għas-sena sussegwenti (mis-sena t għas-sena t+1). L-approprjazzjonijiet użati għall-pagamenti biss, jiġifieri l-ammont ta’ pagamenti li jkunu saru realment, għandhom jittieħdu f’kunsiderazzjoni.

3.2.
Nefqa totali allokata

L-allokazzjoni madwar l-Istati Membri tan-nefqa totali, kif definit taħt punt 3.1 hawn fuq, hija rregolata minn dawn ir-regoli: 

B’mod ġenerali, il-pagamenti huma allokati lill-Istati Membri li fihom għandu r-residenza l-benefiċjarju. Madankollu, meta l-Kummissjoni tkun konxja li l-benefiċjarju fil-kwistjoni jaġixxi ta’ intermedjarju, il-pagamenti għandhom ikunu allokati kull darba li jkun possibbli għall-Istat(i) Membru(i) fejn il-benefiċjarju(i) finali jkun(u) residenti, skond is-sehem tiegħu/tagħhom f’dawk il-pagamenti.

Ċerti komponenti tan-nefqa ma jistgħux ikunu allokati totalment jew parzjalment lill-Istati Membri. Jekk bħala bażi tittieħed in-nefqa totali tal-baġit ġenerali ta’ l-Unjoni Ewropea, żewġ kategoriji prinċipali ta’ nfiq għall-inqas għandhom ikunu esklużi (għalkemm din il-lista hija indikattiva u mhux neċessarjament eżawrjenti):

1. In-nefqa esterna, li tikkorrispondi prinċipalment mar-rubrika 4 – l-UE attriċi mondjali – tal-qafas finanzjarju għall-2007-2013 , kif tidher fil-konklużjonijiet tal-Kunsill Ewropew tal-15 u s-16 ta’ Diċembru 2005.

Din il-kategorija tinkludi wkoll in-nefqa favur benefiċjarji ’l barra mill-Unjoni u li jaqgħu taħt rubriki oħrajn, bħall-kooperazzjoni għall-iżvilupp, spejjeż fir-riċerka minfuqa barra l-UE, spiża amministrattiva mħallsa lill-benefiċjarji barra mill-Unjoni, eċċ.

2. Infiq li ma jistax ikun allokat jew identifikat. Dan jista’ jkun minħabba problemi kunċettwali, bħal fil-każ ta’ l-ispiża fir-rappreżentazzjoni, fil-missjonijiet jew f’laqgħat formali jew sitwazzjonijiet oħrajn, kif ukoll fil-każ ta’ pagamenti relatati ma’ inizjattivi Komunitarji ta’ bejn il-fruntieri, mal-promozzjoni ta’ operazzjonijiet ta’ kooperazzjoni inter-reġjonali u azzjonijiet oħra ta' bejn il-fruntieri.

Id-definizzjoni tan-nefqa allokata tikkorrispondi fil-prinċipju għar-Rubriki 1, 2, 3, 5 u 6 tal-qafas finanzjarju għall-2007-2013 li jidhru fil-konklużjonijiet tal-Kunsill ta’ l-Ewropa tal-15-16 ta’ Diċembru 2005.

3.3.
Nefqa ta’ qabel l-adeżjoni

In-nefqa ta’ qabel l-adeżjoni li għandha tittieħed f’kunsiderazzjoni għar-raġuni tal-kalkolu ta’ l-aġġustament għat-tkabbir fl-Artikolu 4(1)(f) hija nefqa allokata (kif definit f’punti 3.1 u 3.2 hawn fuq) għall-pajjiżi kandidati fis-sena ta’ qabel is-sena ta’ adeżjoni.

4.
Id-dħul fil-baġit tal-korrezzjoni tar-Renju Unit 

4.1.
Stima proviżorja (li għandha tiddaħħal fl-Abbozz ta’ Baġit Preliminari tas-sena t+1)

Kalkolu proviżjorju ta’ l-ammont tal-korrezzjoni tar-Renju Unit tas-sena t għandu jitwettaq fl-okkażjoni ta’ l-abbozz ta’ baġit preliminari (ABP) tas-sena t+1. Il-kalkolu għandu jkun ibbażat fuq id-data l-aktar riċenti disponibbli kemm għall-kontribuzzjonijiet u għan-nefqa. 

L-ammont tal-korrezzjoni tar-Renju Unit għandu jieħu l-forma ta’ tnaqqis fil-pagamenti tal-VAT u tad-DGN. L-Istati Membri l-oħra għandhom jaraw il-pagamenti tal-VAT u tad-DGN jiżdiedu bl-ammont tas-sehem rispettiv tagħhom fil-finanzjar. 

4.2.
Aġġornament ta' l-istima proviżorja (bejn is-sena t+1 u s-sena t+3)

Jekk ikun hemm bżonn, il-Kummissjoni għandha l-possibilità li tipproponi aġġornament ta’ l-istima proviżjorja fi kwalunkwe ħin bejn is-sena t+1 u s-sena t+3. Dan l-aġġornament għandu jiddaħħal f’abbozz preliminari ta’ baġit li jemenda (APBE).

Dan l-aġġornament għandu jkun propost jekk il-Kummissjoni jkollha bażi li taħseb li t-tbassir inizjali tal-kalkolu proviżorju jkun differenti b’mod sinifikanti mill-kalkolu definittiv (ara infra) tal-korrezzjoni tar-Renju Unit li għandu jkun propost fl-APBE tas-sena t+4. 

Jista’ jkun propost ukoll aġġornament jekk jirriżulta li l-bażijiet tad-DGN stimat imdaħħal fl-APB tas-sena t+1 ikunu differenti b’mod sinifikanti mill-bażijiet tad-DGN definittivi, tant li jbiddel b’mod sinifikanti s-sehem tal-finanzjament tal-korrezzjoni tar-Renju Unit. 

4.3.
Kalkolu definittiv tal-korrezzjoni tar-Renju Unit (li għandu jiddaħħal fl-APBE tas-sena t+4)

4.3.1.
Kalkolu ta' l-ammont definittiv

Il-proċedura biex ikun ikkalkolat l-ammont definittiv tal-korrezzjoni hija stipulata fis-sezzjoni 1 ta’ dan id-dokument. 

Id-data li għandha tkun użata fil-kalkolu definittiv tal-korrezzjoni tar-Renju Unit huma l-bażijiet tal-VAT u tad-DGN u l-estimi tan-nefqa allokata tas-sena t kif jidhru fil-31 ta’ Diċembru t+3 u għandhom jinqalbu f’€ skond ir-rata ta’ skambju medja annwali tas-sena t.

Sabiex ikun stimat il-“vantaġġ tar-Renju Unit” għall-kalkolu definittiv (sezzjoni1.1(d)) għandhom jittieħdu f’kunsiderazzjoni l-kontribuzzjonijiet tar-riżorsi proprji tradizzjonali u tad-dħul l-ieħor tas-sena t. Dan jimplika li huwa meħtieġ li jerġa’ jkun ikkalkolat il-baġit fittizju fuq il-bażi tad-data definittiva għal kwalunkwe tip ta' riżors jew dħul.

4.3.2.
Kalkolu tal-finanzjament definittiv tal-korrezzjoni u d-dħul tiegħu fil-baġit

Is-Sezzjoni 2 hawn fuq tippreżenta l-proċedura li tikkalkola l-finanzjament tal-korrezzjoni definittiva. 

Id-data tal-finanzjament definittiv għandhom ikunu l-bażijiet tal-VAT u tad-DGN tas-sena t+1 kif jidhru fil-31 ta’ Diċembru t+1.

Id-data tal-finanzjament finali għandhom ikunu mqabbla mal-pagamenti li diġà ddaħħlu fil-baġit (jiġifieri fil-baġit ta’ t+1 u possibbilment fil-baġit ta’ t+2 jew t+3 jekk ikun sar aġġornament f’dawk is-snin).

Id-differenzi għal kull Stat Membru għandhom jiddaħħlu fil-kapitolu xieraq tal-baġit ta’ APBE tas-sena t+4 u maqluba fil-munita nazzjonli skond ir-rata ta’ skambju medja tas-sena ta’ finanzjament tal-korrezzjoni (sena t+1).

